REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/72-19

26. mart 2019. godine

B e o g r a d

ZAPISNIK

19. SEDNICE ODBORAZA ZDRAVLjE I PORODICU

ODRŽANE 26. MARTA 2019. GODINE

Sednica je počela u 12,00 časova.

Sednici je predsedavao doc. dr Darko Laketić, predsednik Odbora.

Sednici su prisustvovali članovi Odbora: mr. dr Ljubica Mrdaković Todorović, dr Radoslav Jović, dr Desanka Repac, dr Dragana Barišić, dr Milovan Krivokapić,

dr Danijela Stojadinović, dr Danica Bukvić, dr Svetlana Nikolić Pavlović, prof. dr Milan Knežević i dr Muamer Bačevac.

 Sednici nisu prisustvovali članovi Odbora: Ružica Nikolić, dr Dragan Vesović, prof. dr Dušan Milisavljević, Branka Stamenković, prof. dr Žarko Korać, Nemanja Šarović, kao ni njihovi zamenici.

Pored članova Odbora sednici su prisustvovali narodni poslanici dr Borka Grubor, dr Vlado Babić i dr Vesna Ivković.

 Sednici su prisustvovali iz Ministarstva zdravlja: Prof. dr Berislav Vekić, državni sekretar, Slađana Đukić, pomoćnik ministra za zdravstveno osiguranje, Radica Pejčinović Bulajić, pomoćnik ministra u Sektoru za organizaciju zdravstvene službe, drDr Dragana Vujičić, pomoćnik ministra u Sektoru za lekove i medicinska sredstva, Lidija Bašić, viši savetnik, dr Nebojša Jokić, viši savetnik, dr Zoran Vučić, koordinator za praćenje stanja u oblasti psihoaktivnih kontrolisanih supstanci i prekursora u Sektoru za lekove i medicinska sredstva.

Sednici je prisustvovao i direktor Lekarske komore Srbije dr Milan Dinić.

 Na predlog predsednika Odbora, jednoglasno, usvojen je sledeći:

 D n e v n i r e d

1. Razmatranje Predloga zakona o zdravstvenom osiguranju, koji je podnela Vlada, u načelu;
2. Razmatranje Predloga zakona o zdravstvenoj zaštiti, koji je podnela Vlada, u načelu;
3. Razmatranje Predloga zakona o predmetima opšte upotrebe, koji je podnela Vlada, u načelu;
4. Razmatranje Predloga zakona o izmenama i dopunama Zakona o supstancama koje se koriste u nedozvoljenoj proizvodnji opojnih droga i psihotropnih supstanci, koji je podnela Vlada, u načelu;
5. Razno.

 Pre prelaska na razmatranje utvrđenog denvnog reda, usvojen je, bez primedaba, zapisnik 18. sednice Odbora, koja je održana 16. novembra 2018. godine

 Saglasno članu 76. Poslovnika Narodne skupštine, Odbor je na predlog predsednika Odbora doc. dr Darka Laketića, odlučio da se o prve četiri tačke dnevnog reda vodi zajednički načelni pretres, s obzirom na to da su predlozi zakona međusobno uslovljeni i rešenja su povezana.

Zatim je predsednik Odbora otvorio zajednički načelni pretres o: Predlogu zakona o zdravstvenom osiguranju, koji je podnela Vlada, u načelu; Predlogu zakona o zdravstvenoj zaštiti, koji je podnela Vlada, u načelu; Predlogu zakona o predmetima opšte upotrebe, koji je podnela Vlada, u načelu; Predlogu zakona o izmenama i dopunama Zakona o supstancama koje se koriste u nedozvoljenoj proizvodnji opojnih droga i psihotropnih supstanci, koji je podnela Vlada, u načelu;

U ime predlagača zakona, državni sekretar Ministarstva zdravlja prof. dr Berislav Vekić izneo je razloge za donošenje Zakona o zdravstvenom osiguranju, među kojima i: usklađivanje sistema zdravstvenog osiguranja sa savremenim dostignućima u ovoj oblasti, uspostavljanjem obaveznog i dobrovoljnog zdravstvenog osiguranja te potreba da se usklade troškovi zdravstvenog osiguranja sa realnim mogućnostima budžeta Republike, kao i Republičkog fonda za zdravstveno osiguranje. Naime zadržani su postojeći osnovi osiguranja, kao i postojeća prava iz obaveznog zdrvstvenog osiguranja, i predložena su nova rešenja u ostvarivanju, organizaciji i sprovođenju zdravstvenog osiguranja, od kojih su najvažnija: proširenje osnova osiguranja za osiguranike; utvrđeni novi osnovi osiguranja za lica koja ne ispunjavaju uslove za sticanje svojstva osiguranika iz člana 11, ili koja ne ispunjavaju uslove da budu osigurani kao članovi porodice (žrtve terorizma, kao i borci kojima je status borca utvrđen u skladu sa propisima o zaštiti boraca); predložena definicija povrede na radu koja je usklađena sa definicijom povrede na radu sadržanom u propisima kojima se uređuje sistem penzijskog i invalidskog osiguranja, s tim što je precizirano da povreda na radu u smislu ovog zakona obuhvata i povredu koju osiguranik pretrpi pri dolasku, odnosno povratku sa posla; uređen je paket zdravstvenih usluga obuhvaćenih obaveznim zdravstvenim osiguranjem–zdravstvene usluge utvrđene nomenklaturom za koje je Republički fond za zdravstveno osiguranje utvrdio cene; proširen je obim prava osiguranih lica na taj način što je predloženo da sva odrasla osigurana lica, imaju pravo na preventivne i ostale preglede, odnosno predviđeno je da se osiguranim licima može obezbediti i imunizacija i hemioprofilaksa koja je preporučena prema propisima kojima se uređuje zaštita stanovnštva od zaraznih bolesti; precizirano šta se podrazumeva pod palijativnim zbrinjavanjem u smislu ovog zakona; uređeno pravo na novčane naknade, kao pravo iz obaveznog zdravstvenog osiguranja, koga čine: pravo na naknadu zarade za vreme privremene sprečenosti za rad osiguranika i pravo na naknadu troškova prevoza u vezi sa korišćenjem zdravstvene zaštite; uvodi se mogućnost produženja prava na naknadu zarade zbog nege člana uže porodice u slučaju teškog oštećenja zdravstvenog stanja deteta do navršenih 18 godina života -zbog teškog oštećenja moždanih struktura, maligne bolesti ili drugog teškog pogoršanja zdravstvenog stanja deteta, radi daljeg lečenja deteta i rehabilitacije, a na predlog zdravstvene ustanove koja obavlja zdravstvenu delatnost na tercijalnom nivou zdravstvene zaštite; utvrđivanje visine naknade zarade u iznosu od 100% od osnova za naknadu zarade u slučaju iz člana 78. stav 3; usled profesionalne bolesti i povrede na radu, zbog dobrovoljnog davalja organa, ćelija i tkiva, i u slučaju teškog oštećenja zdravstvenog stanja deteta do navršenih 18 godina života; utvrđivanje prava na zdravstvenu zaštitu na teret sredstava obaveznog zdravstvenog osiguranja kada nisu uplaćeni dospeli doprinosi za obavezno zdravstveno osiguranje u slučaju: hitne medicinske pomoći; palijativnog zbrinjavanja; sprovođenja obaveznog skrininga u skladu sa nacionalnim programima; obavezne imunizacije prema propisima kojima se uređuje zaštita stanovništva od zaraznih bolesti; predloženo da se u celosti na teret sredstava obaveznog zdravstvenog osiguranja (100%) osiguranim licima obezbeđuje i palijativno zbrinjavanje; predloženo da za neopravdani izostanak na skrining preglede osigurano lice plaća najviše 35% participacije od cene zdravstvene usluge; predloženo da izabrani lekar utvrđuje dužinu privremene sprečenosti za rad osiguranika do 60 dana sprečenosti za rad, osim u slučajevima utvrđenim ovim zakonom, a u cilju racionalnog rada drugih stručno-medicinskih organa republičkog fonda za zdravstveno osiguranje; detaljno uređeno dobrovoljno zdravstveno osiguranje, kao deo zdravstvenog osiguranja i to: vrste dobrovoljnog zdravstvenog osiguranja, uslovi za organizovanje i sprovođenje dobrovoljnog zdravstvenog osiguranja, kao i finansiranje dobrovoljnog zdravstvenog osiguranja; predloženo da Vlada na predlog ministra za svaku kalendarsku godinu donosi Plan zdravstvene zaštite, pri čemu navedeni predlog ministar utvrđuje u saradnji sa zavodom za javno zdravlje osnovanim za teritoriju Republike i Republičkim fondom za zdravstveno osiguranje; predloženo da Republički fond za zdravstveno osiguranje može zaključiti ugovor povodom ostavrivanja prava na zdravstvenu zaštitu i sa organizacijom socijalnog osiguranja vojnih osiguranika, kao i sa pravnim licem, odnosno preduzetnikom u skladu sa propisima kojima se uređuje javno-privatno partnerstvo; predloženo je da Republički fond za zdravstveno osiguranje može da obavlja poslove centralizovanih javnih nabavki u ime i za račun zdravstvene ustanove van Plana mreže, odnosno privatne prakse sa kojima ima zaključen ugovor povodom ostvarivanja prava na zdravstvenu zaštitu, na način utvrđen odredbama ovog člana, a uz saglasnost tih ustanova, odnosno privatne prakse;

 Razlog donošenja novog Zakona o zdravstvenoj zaštiti je potreba da se ova oblast detaljnije pravno uredi i uskladi sa izmenjenim društveno - ekonomskim odnosima i novinama u sistemu zdravstvene zaštite u odnosu na prethodni period od 2005. godine. Ovim zakonom uređuje se sistem zdravstvene zaštite u Republici Srbiji, njegova organizacija, društvena briga za zdravlje stanovništva, opšti interes u zdravstvenoj zaštiti, nadzor nad sprovođenjem ovog zakona, kao i druga pitanja od značaja za orgaanizaciju i sprovođenje zdravstvene zaštite. Uveden je novi, širi pojam sistema zdravstvene zaštite koji čine: zdravstvene ustanove, privatna praksa, fakulteti zdravstvene struke i druga pravna lica za koje je posebnim zakonom predviđeno da obavljaju i poslove zdravstvene delatnosti, zdravstveni radnici i zdravstveni saradnici, kao i organizacija i finansiranje zdravstvene zaštite; u okviru društvene brige za zdravlje stanovništva na niovou Republike propisano je da Republika Srbija može da obezbedi zdravstvenim ustanovama čiji je osnivač i sredstva za izvršavanje obaveza po izvršnim sudskim odlukama, za obaveze koje se ne finansiraju iz sredstava obaveznog zdravstvenog osiguranja ili na drugi način.

Propisano je da se sredstva za ostvarivanje opšteg interesa obezbeđuju iz sredstava obaveznog zdravstvenog osiguranja, u skladu sa zakonom kojim se uređuje zdravstveno osiguranje. U grupacije stanovništva obuhvaćene društvenom brigom za zdravlje uvedene su nove kategorije stanovništva i to: mlade nezaposlene osobe koje se ne nalaze na školovanju, a najviše do navršenih 26 godina života; lica sa statusom borca, izbegla, odnosno lica prognana iz bivših republika SFRJ, kao i raseljena lica, koja su nezaposlena i sa niskim mesečnim prihodima, a koja imaju boravište na teritoriji Republike Srbije; žrtve terorizma; lica kojima se obezbeđuje, sem obavezne, i preporučena imunizacija; lica kojima se obezbeđuju ciljani preventivni pregledi, odnosno skrining, prema odgovarajućim nacionalnim programima. U okviru društvene brige za zdravlje na nivou pojedinca, utvrđeno da je pojedinac dužan da se odazove na poziv za ciljani preventivni pregled, odnosno skrining, prema odgovarajućim nacionalnim programima. Iz razloga celishodnosti propisano je da umesto dosadašnjeg Plana razvoja zdravstvene zaštite koji je donosila donosila Narodna skupština, Strategiju razvoja zdravstvene zaštite donosi Vlada.U okviru načela zdravstvene zaštite, načelo poštovanja ljudskih prava i vrednosti u zdravstvenoj zaštiti uvodi se kao novo načelo. Ovim zakonom uvodi se racionalnija organizacija zdravstvenih ustanova u javnoj svojini i preuzimanje osnivačkih prava nad zdravstvenim ustanovama u javnoj svojini od strane Republike, odnosno Autonomne pokrajine, osim apotekarske ustanove, koju osniva jedinica lokalne samouprave, u skladu sa ovim zakonom i Planom mreže. Ponovo se u zdravstveni sistem uvode zdravstveni centri: opšta bolnica i dom zdravlja, čiji je osnivač Republika, a na teritoriji autonomne pokrajine-autonomna pokrajina. Zdravstveni centri se ponovo uvode iz razloga celishodnosti odnosno radi bolje organizacije rada, bolje iskorišćenosti i raspoloživosti kadrova, prostora i opreme. U skup delatnosti koje se mogu obavljati samo u zdravstvenim ustanovama u javnoj svojini, uvrštena je i sudsko-medicinska delatnost. Uvedeno je novo zakonsko rešenje da izuzetno, zdravstvena ustanova može angažovati zdravstvenog radnika druge specijalnosti iz druge zdravstvene ustanove odnosno privatne prakse zaključivanjem ugovora o poslovno-tehničkoj saradnji sa drugom zdravstvenom ustanovom odnosno privatnom praksom, odnosno zaključivanjem ugovora o dopunskom radu sa zdravstvenim radnikom, kao i na drugi način utvrđen zakonom kojim se uređuje rad zaposlenih u javnim službama, ukoliko je neophodno da se neposrednom saradnjom i konsultacijom sa zdravstvenim radnikom te zdravstvene ustanove, određenom pacijentu obezbedi kvalitetna i bezbedna zdravstvena zaštita u okviru zdravstvene delatnosti za koju je zdravstvena ustanova osnovana.

Propisan je dopunski rad zdravstvenih radnika. Propisano je, između ostalog, da zdravstveni radnik, zdravstveni saradnik, odnosno drugo lice zaposleno u zdravstvenoj ustanovi, koji radi puno radno vreme, a koji ne radi na poslovima na kojima je uvedeno skraćeno radno vreme u skladu sa odredbama zakona kojim se uređuje rad, može da obavlja određene poslove iz svoje struke kod svog poslodavca kod koga je zaposlen sa punim radnim vremenom, odnosno kod drugog poslodavca, van redovnog radnog vremena, zaključivanjem ugovora o dopunskom radu sa svojim poslodavcem, odnosno najviše tri ugovora o dopunskom radu sa drugim poslodavcem, u ukupnom trajanju do jedne trećine punog radnog vremena. Dom zdravlja u javnoj svojini osniva Republika Srbija, a na teritoriji autonomne pokrajine - autonomna pokrajina, u skladu sa zakonom i Planom mreže. Obrazuje se nova vrsta zdravstvene ustanove - zdravstvena ustanova poliklinika, koja obavlja zdravstvenu delatnost na primarnom nivou zdravstvene zaštite i obezbeđuje specijalističko-konsultativnu zdravstvenu delatnost iz najmanje tri različite oblasti medicine, odnosno dentalne medicine.

Na primarnom nivou zdravstvene zaštite uvode se tri nove vrste Zavoda: Zavod za laboratorijsku dijagnostiku, Zavod za radiološku dijagnostiku i Zavod za palijativno zbrinjavanje. Zavodu za hitnu medicinsku pomoć naziv je izmenjen u Zavod za urgentnu medicinu. Uveden je niz izmena koje su u skladu sa preporukama u vezi primene antikoruptivnih mera. Propisano je, između ostalog, da je za stručno medicinski rad zdravstvene ustanove, ako direktor nema visoku školsku spremu zdravstvene struke, odgovoran zamenik. Propisano je, između ostalog, da nadzorni odbor zdravstvene ustanove, podnosi izveštaj o svom poslovanju osnivaču najmanje dva puta godišnje. Uvođenjem ovog zakonskog rešenja omogućava se kontinuirana kontrola rada nadzornog odbora od strane osnivača. Regulisan je status nastavnika ili saradnika fakulteta zdravstvene struke koji izvodi nastavu iz kliničkih predmeta u zdravstvenoj ustanovi, u skladu sa propisima o visokom obrazovanju. Propisano je da se plan razvoja kadrova u zdravstvu donosi u skladu sa planom upisa na fakultete i škole zdravstvene struke. Ministarstvo zdravlja se uključuje u vođenje upisne politike za sve obrazovne ustanove zdravstvene struke, uz mišljenje ministra nadležnog za poslove obrazovanja. Uvedeno je novo zakonsko rešenje da specijalizaciju iz deficitarnih grana medicine, dentalne medicine, odnosno farmacije, Ministarstvo odobrava zdravstvenom radniku sa integrisanim studijama zdravstvene struke, koji je završio pripravnički staž i položio stručni ispit i koji je nezaposlen ili zaposlen na određeno vreme, u skladu sa zakonom. Zvanja zdravstvenih radnika, doktora stomatologije i diplomiranog farmaceuta je potrebno uskladiti sa Direktivom o regulisanim profesijama, pa je doktor stomatologije potrebno izmeniti u doktor dentalne medicine, a zvanje diplomirani farmaceut je zamenjeno zvanjem magistar farmacije. Ovim zakonom detaljnije i preciznije je uređena apotekarska delatnost u Republici Srbiji, opšti uslovi i način obavljanja apotekarske delatnosti, nadzor nad sprovođenjem zakona, kao i druga pitanja od značaja za apotekarsku delatnost. Apotekarska delatnost u Republici Srbiji obavlja se na primarnom, sekundarnom i tercijarnom nivou zdravstvene zaštite i u privatnoj praksi.

 Razlog za donošenje novog Zakona o predmetima opšte upotrebe je u tome što važeći Zakon o zdravstvenoj ispravnosti predmeta opšte upotrebe, nije u dovoljnoj meri usklađen sa odredbama relevantnih EU propisa u oblasti predmeta opšte upotrebe, a saglasno obavezama koje smo preuzeli potpisivanjem Sporazuma o stabilizaciji i pridruživanju. Potpuno i sveobuhvatno pravno uređenje ove materije od bitnog je značaja za zaštitu zdravlja i bezbednost pojedinaca i različitih grupa stanovništva, pošto je reč o proizvodima namenjenim za široku potrošnju i njihovoj masovnoj upotrebi u svakodnevnom životu ljudi (materijali i predmeti koji dolaze u kontakt sa hranom, dečije igračke, predmeti namenjeni deci i odojčadi, kozmetički proizvodi, predmeti koji pri upotrebi dolaze u neposredan kontakt sa kožom ili sluzokožom bilo da se narušava ili ne narušava integritet kože ili sluzokože, predmeti za ukrašavanje lica i tela, za pirsing i imitacija nakita i sl.).

 Razlog za donošenje izmena i dopuna Zakona o supstancama koje se koriste u nedozvoljenoj proizvodnji opojnih droga i psihotropnih supstanci, je u tome što je Republika Srbija potpisnica Jedinstvene konvencije Ujedinjenih nacija o opojnim drogama iz 1961. godine, koja je izmenjena i dopunjena Protokolom iz 1972. godine, zatim Konvencije o psihotropnim supstancama iz 1971. godine i Konvencije protiv nedozvoljene trgovine opojnim drogama i psihotropnim supstancama iz 1988. godine, koje predstavljaju osnovu za intervencije UN u oblasti droga, te samim tim, saradnja sa agencijama i telima UN koji postoje u oblasti politike droga, predstavlja jedinstveni deo nacionalne politike za borbu protiv droga što uključuje i prekursore droga tj. supstance koje se koriste u nedozvoljenoj proizvodnji opojnih droga i psihotropnih supstanci. Osnovni tekst Zakona o supstancama koje se koriste u nedozvoljenoj proizvodnji opojnih droga i psihotropnih supstanci („Službeni glasnik RS”, br. 107/05) neophodno je uskladiti sa uredbama koje predstavljaju pravni okvir Evropske unije za prekursore droga**.**

Dr Milan Dinić, direktor Lekarske komore Srbije, izneo je primedbe i dao predloge za izmenu čl. 40, 60, 113, 115, 116, 123, 153, 179, 182, 185, 190. i 218. Zakona o zdravstvenoj zaštiti, a koje se odnose na uređenje privatne prakse, dopunski rad lekara, uslove za imenovanje direktora zdravstvene ustanove, nostrifikacije diploma, uslove za izdavanje i oduzimanje licence, te spoljne provere kvaliteta stručnog rada.

Nakon zaključenja pretresa u načelu, Odbor je, u skladu sa članom 155. stav 2. Poslovnika Narodne skupštine, odlučio jednoglasno (11 glasova za, od ukupno 11 prisutnih) da predloži Narodnoj skupštini da prihvati: Predlog zakona o zdravstvenom osiguranju; Predlog zakona o zdravstvenoj zaštiti; Predlog zakona o predmetima opšte upotrebe; Predlog zakona o izmenama i dopunama Zakona o supstancama koje se koriste u nedozvoljenoj proizvodnji opojnih droga i psihotropnih supstanci, koje je podnela Vlada, u načelu.

 Za izvestioca Odbora na sednici Narodne skupštine određen je doc. dr Darko Laketić, predsednik Odbora.

 Peta tačka dnevnog reda- Razno

 Povodom ove tačke dnevnog reda nije bilo predloga ni diskusije.

 Sednica je završena u 13,30 časova.

 SEKRETAR PREDSEDNIK

 Božana Vojinović Doc. dr Darko Laketić